In nomine Sancte et individue trinitatis, amen. Omnibus in Christo viventibus, tam presentibus quam posteris, nos, clerus sancti Cyrici, notificatum ire (sic) volumus, quod Adalasia quondam conjunx Guidonis de Ubentio et filius ejus Goffridus habebant quendam consuetudinem apud nos ut bis in anno cum tribus vel quatuor hominibus exhiberemus ei hospitalitatem, quam quia videbatur esse contra jus, pro salute animæ suæ et antecessorum suorum omnino dimiserunt, et in hac dimissione librum super altare sancti Cyrici posuerunt VI idus octobris. Et propter hoc de nostro solidos quinquaginta acceperunt. Et hanc dimissionem viderunt et audierunt Albericus et Goffridus de Lineriis et Guido de Vitreio, Arnulfus Nifonus Goffridus, Valinus eo tempore cellerarius, Baldo filius Rotberti Rufi, Guillelmus et Hugo filii Bernonis de Amphyaco, Bernardus et Andreas frater ejus de Viriaco, Martinus prepositus supradictæ Dominæ de Machiniaco Arbertus nepos Alberici et alii quamplures. Hanc vero notitiam inde jussit fieri, factamque firmavit anno Domini M C, regnante Philippo, rege Francorum. Raginerius cancellarius dictavit.